钦定古今图书集成/明伦汇编/官常典/第489卷 > 卫元
## 钦定古今图书集成/明伦汇编/官常典/第489卷 > 卫元

按《隋书》本传，“元字文昇，河南洛阳人也。祖悦，魏司农
卿。父𢷋，侍中、左武卫大将军。元少有器识，周武帝在
藩，引为记室，迁给事上士，袭爵兴势公，食邑四千户，
转宣纳下大夫。武帝亲总万机，拜益州总管长史，赐
以万钉宝带，稍迁开府仪同三司、太府中大夫，治内
史事，仍领京兆尹，称为强济。宣帝时，以忤旨免官。高”
祖作相，检校熊州事。和州蛮反，元以行军总管击平
之。及高祖受禅，迁淮州总管，进封同轨郡公。坐事免。
未几，拜岚州刺史。会起长城之役，诏元监督之。俄检
校朔州总管事。后为卫尉少卿。仁寿初，山獠作乱，出
为资州刺史，以镇抚之。元既到官，时獠攻围大牢镇，
元单骑造其营，谓群獠曰：“我是刺史，衔天子诏，安养
汝等，勿惊惧也。”诸贼莫敢动。于是说以利害，渠帅感
悦，解兵而去，前后归附者十馀万口。高祖大悦，赐缣
二千疋，除遂州总管，仍令剑南安抚。炀帝即位，复征
为卫尉卿。夷獠攀恋，数百里不绝。元晓之曰：“天子诏
征，不可久住。”因与之诀，夷獠各挥涕而去。岁馀，迁工
部尚书。其后拜魏郡太守，尚书如故。帝谓元曰：“魏郡，
名都，冲要之所，民多奸宄，是用烦公。此郡去都，道里
非远，宜数往来，询谋朝政。”赐物五百段而遣之。未几，
拜右候卫大将军，检校左候卫事。大业八年，转刑部
尚书。辽东之役，检校右御卫大将军，率师出增地道。
时诸军多不利，元独全众而还。拜金紫光禄大夫。九
年，车驾幸辽东，使元与代王侑留守京师。拜为京兆
内史，尚书如故，许以便宜从事，敕代王待以师傅之
礼。会杨元感围逼东都，元率步骑七万援之。至华阴，
掘杨素冢，焚其骸骨，夷其茔域，示士卒以必死。既出
潼关，议者恐崤、函有伏兵，请于陕县沿流东下，直趣
河阳，以攻其背。元曰：“以吾度之，此计非竖子所及。”于
是鼓行而进，既度函谷，卒如所量。于是遣武贲郎将
张峻为疑军于南道。元以大兵直趣城北。元感逆拒
之，且战且行，屯军金谷。于军中扫地而祭高祖曰：“刑
部尚书、京兆内史臣卫文昇，敢昭告于高祖文皇帝
之灵：自皇家启运，三十馀年，武功文德，渐被海外。杨
元感孤负圣恩，躬为蛇豕，蜂飞蚁聚，犯我王略。臣二世受恩，一心事主，董率熊罴，志枭凶逆。若社稷灵长，
宜令丑徒冰碎。如或大运去矣，幸使老臣先死。”词气
抑扬，三军莫不涕咽。时众寡不敌，与贼频战不利，死
伤大半。元感尽锐来攻，元苦战，贼稍却，进屯北邙。会
宇文述、来护儿等援兵至，元感惧而西遁。元遣通议
大夫斛斯万善、监门直阁庞玉前锋追之，及于阌乡，
与宇文述等合击，破之。车驾至高阳，征诣行在所。帝
劳之曰：“社稷之臣也，使朕无西顾之忧。”乃下诏曰：“近
者妖氛充斥，扰动关、河。文昇率励义勇，应机响赴，表
里奋击，摧破凶丑。宜升荣命，式弘赏典。可右光禄大
夫”，赐以良田、甲第、资物钜万，还镇京师。帝谓之曰：“关
右之任，一委于公，公安社稷乃安，公危社稷亦危。出
入须有兵卫，坐卧恒宜自牢，勇夫重闭，此其义也。今
特给千兵，以充侍从。”赐以《玉麟符》。十一年，诏元安抚
关中。时盗贼蜂起，百姓饥馑，元竟不能救恤，而官方
坏乱，货贿公行。元自以年老，上表乞骸骨。帝使内史
舍人封德彝驰谕之曰：“京师国本，王业所基，宗庙园
陵所在，藉公耆旧卧以镇之。朕为国计，义无相许。”故
遣德彝口陈旨意，元乃止。义师入关，自知不能守，忧
惧称疾，不知政事。城陷，归于家。义宁中卒，时年七十
七。子孝则。